b"\n_START_ARTICLE_\nNordlandsslekt\n_START_PARAGRAPH_\nNordlandsslekt er et begrep som viser til eldre slekter av borger- eller prestestand i Nordlandene, det vil si dagens Nordland og Troms, samt Finnmark. Disse slektene h\xc3\xb8rte til de ledende samfunnslag i landsdelen.\n_START_SECTION_\nForklaring av begrepet\n_START_PARAGRAPH_\nDet finnes ingen fastsatt m\xc3\xa5te \xc3\xa5 avgrense hvilke slekter som f\xc3\xa5r kalles nordlandsslekt. Noen kjennetegn er at de kjennes fra \xc3\xa5rhundrene f\xc3\xb8r 1800-tallet, at de bodde p\xc3\xa5 landet og hadde borgerlig levem\xc3\xa5te og yrke, at de inngikk ekteskap med hverandre, at de bar faste slektsnavn, noe som de f\xc3\xa6rreste nordlendinger hadde, og at de veldig ofte hadde r\xc3\xb8tter i utlandet, s\xc3\xa6rlig i Danmark og Hertugd\xc3\xb8mmene._NEWLINE_Flere nordlandsslekter er til dels inng\xc3\xa5ende skildret i nedtegnelser fra blant annet 1700- og 1800-tallet. Blant disse er reisebeskrivelser forfattet av Gustav Peter Blom, svenskene Johan Erik Forsstr\xc3\xb6m, Sven Nilsson og J.W. Zetterstedt, tyskeren Leopold von Buch og engelskmennene baronett Arthur de Capell Brooke og Frederick Metcalfe. Disse slektenes kultur, blant annet v\xc3\xa6rem\xc3\xa5te, selskapsliv og dans, skilte seg fra almuens._NEWLINE_Det heter seg at alle nordlandsslekter lar seg f\xc3\xb8re tilbake til adelsslekten Benkestok. Ikke alle, men likevel en lang rekke nordlandsslekter nedstammer kognatisk fra denne slekten. Blant de velkjente er slekten Ellingsen, hvis stamfar Elling Christophersen (1676\xe2\x80\x931730) var oldebarn av Margrethe Benkestok._NEWLINE_Til nordlandsslekter h\xc3\xb8rer flere landskjente menn, blant andre handelsmann Erasmus B.K. Zahl, statsr\xc3\xa5d Sofus A.B. Arctander og statsr\xc3\xa5d Jakob M. Sch\xc3\xb8ning.\n_START_SECTION_\nBegrepets alder\n_START_PARAGRAPH_\nBegrepet er av eldre dager. Det er ofte benyttet i historisk og genealogisk litteratur p\xc3\xa5 1900-tallet. I sin bok Sl\xc3\xa6gten Benkestok fra 1904 benyttet Wilhelmine Brandt ordet Nordlands-Familjer. Noen \xc3\xa5r etter utgivelsen av Sl\xc3\xa6gten Benkestok omtalte S.H. Finne-Gr\xc3\xb8nn denne boken som et genealogisk magasin for nordlandsslekter. Begrepet forekommer ellers blant annet i Jakob Sch\xc3\xb8nings Nordlands-slegten Sch\xc3\xb8ning i 360 aar (1928), Johan Hvedings Nordlandsslekten Hveding (1944), Nils Parelius' Nordlandsslekten Mentzonis opprinnelse (1956) og Gerd Fjellstads Fra adel til bumenn\xc2\xa0: Nordlandsslekter (1996)."